**СТАНОВИЩЕ**

за дисертационния труд на докторантката Габриела Василева Бонева на тема

„Държавната политика към висшето образование в България след Втората световна война“

Дисертационният труд на Габриела Бонева е посветен на важен елемент от системата на държавата и на нейната образователната система, а именно висшето образование и неговото развитие в периода на социализма в България. Специалната роля, която образованието, и в частност университетското такова, заема в концепцията на управляващите в този период, придава още по-голяма изследователска значимост на темата. Хронологичните граници на изследването на обособени от края на 40-те до края на 80-те години на XX в. и макар, че в заглавието това не е изрично пояснено, става дума за периода на управление на Българската комунистическа пария и нейната политика към този ресор. Структурата на дисертацията е класическа – увод, четири глави, заключение, списък на съкращенията и библиография – общо 301 страници. Подходът е хронологичен. Целите и задачите са поставени ясно в увода и са успешно изпълнени в текста. В увода докторантката е проследила и историографската база, като не само е издирила и описала наличната литература по въпроса, но я е групирала и е анализирала проблематиката, която тя обхваща. Направила е и въведение в темата, което маркира основните промени, настъпили в периода от септември 1944 до края на 1947 г.

Първата глава е посветена на преустройството и идеологизацията на висшето образование от края на 40-те до средата на 50-те години. Даден е политическият фон и контекст на събитията, проследени са административните и структурните промени в системата, изяснен е механизмът на управление на тази сфера. В детайли са описани конкретните промени като въвеждането на задочното обучение, преминаването от класическо университетско образование към фокус върху техническото, селскостопанското и икономическото, въвеждането на идеологически дисциплини, чистките сред студентите и преподавателския състав, ролята на партийните организации във ВУЗ и др. Тези промени са анализирани, като подходът е балансиран и е отчетено както негативното, така и някои постижения.

Втората глава разглежда проблемите на висшето образование от Априлския пленум през 1956 г. до края на 60-те години. Проследено е отражението на решенията на 20 конгрес на КПСС, развенчаването на „култа към личността“, отражението на полските и унгарските събития от 1956 г. събития и ролята на студентите в тях. Анализирани са причините за „затягането“ в областта на идеологията и висшето образование. Акцент е поставен върху „свързването на обучението с практиката“, което ще се явява перманентна задача и предизвикателство през целия период. Отделено е внимание и на Закона за по-тясна връзка на училището с живота от 1959 г., на въвеждането на дисциплината „Научен комунизъм“ във всички ВУЗ-ове и др. Тази глава като цяло е малко фрагментирана, тъй като са засегнати разнообразни по характер аспекти на системата, но основната нишка на промените е проследена.

Трета глава от дисертационния труд разглежда периода на 70-те години, когато в системата на висшето образование настъпват съществени промени. Водещи са решенията на X конгрес на БКП от 1971 г., когато е обявен нов етап в изграждането на развитото социалистическо общество. Сериозен акцент се поставя върху научно- техническото сътрудничество, изследователската дейност, научно-техническата революция, лабораторната работа, водещата роля на науката. Опитите за преодоляване на икономическите проблеми насочват вниманието на управляващите към математическите, техническите и природните науки, медицината. В тази връзка докторантката е разгледала и значителното подобряване на материалната база и условията за изследвания и работа в тези направления.

Четвърта глава завършва периода до края на 80-те години, когато международното положение на България, а също и икономическото й, се усложняват. Тези предизвикателства са добре проследени от дипломантката, а също и опитите за реформи в областта на висшето образование, които имат за цел да подпомогнат преодоляването им. Констатирани са едни и същи повтарящи се проблеми – недостатъчна връзка на обучението с практиката, неотговаряне на изискванията на научно-техническия прогрес, незадоволително ниво на идеологическата подготовка, липса на научно-технически центрове във ВУЗ и др. Анализирайки тези проблеми, докторантката стига до обоснования извод, че проблемите в сферата на висшето образование са едни и същи, но периодично се преформулират и не е намерен ефективен начин за реформиране на системата, така че тя да отговоря едновременно и на партийните принципи, но и на изискванията на съвременната икономика и научно-технически напредък. Балансът между прагматизма и идеологическите изисквания на управляващата партия ще бъде трудно постижим и ще бъде основен проблем не само в сферата на висшето образование, но и на управлението на страната изобщо.

Към текста на дисертационния труд могат да се отправят някои препоръки. На моменти текстът е фрагментиран, леко се разпръсква фокуса и изложението става твърде фактологично и административно. Не са засегнати някои аспекти на висшето образование от „живия“ живот във ВУЗ-овете: отношенията Партия-студенти-преподаватели; различни епизоди като „Пражката пролет“, например, и реакциите в Университета, отстраняването на студенти и преподаватели, заради изразяването на позиции; провеждането на Световния младежки фестивал през 1968 г. и ролята на студентите и др. Това обаче не са точно елементи на официалната държавна политика, а по-скоро проявление в практиката, така че липсата не е от решаващо значение за текста на изследването. Обогатяването с реални примери от живота на студентите и преподавателите и отношенията им с партийните органи във ВУЗ и извън него, би било добра препоръка за бъдещата работа на докторантката.

Дисертационният труд на Габриела Бонева е логично структуриран, академичен, гладък за четене, изобилстващ от детайли и фактология. Използвана е богата, и на практика цялата, налична литература по темата. Особено важно е използването на богат архивен материал, който представлява първичен извор за периода. В изследването са намерили място архивни документи от над десет фонда в ЦДА, публикувани документални сборници, мемоари, интернет източници, периодичен печат. Авторката демонстрира познания по темата, умение да селектира, систематизира, анализира и обобщава разнообразна по характер информация. Изводите са аргументирани и задълбочени. Особено характерно за текста е позоваването на архивни материали и фактология, която сама води читателя до определени заключения, а не авторът да внушава предопределени тези. Това отчитам като белег на значително научно израстване и исторически професионализъм. За отличното впечатление допринасят също и прецизното и естетично оформление на текста, високото ниво на грамотност, добрият език и приятен стил на писане на авторката. Дисертационният труд, продукцията и предоставените материали от докторантката напълно отговарят на минималните наукометрични изисквания, на релевантните правилници и закони, както и на научните изискванията за дисертационен труд.

Казаното до тук ми дава пълното убеждение, да оценя дисертационния труд на Габриела Бонева като научно изследване, което напълно заслужава да донесе на своя автор научната и образователна степен „доктор“ и ще гласувам „за“ присъждането й.

18 април 2023 г. доц. д-р Румяна Христиди